A. Sprievodná správa

1.	Identifikačné údaje

Stavba		: Adaptácia na zmiernenie vplyvov zmeny klímy

Investor		: Mesto Trnava

Miesto stavby 	: Vl. Clementisa 58-67, Trnava

Účel stavby	: Mestský mobiliár a sadové úpravy

Charakter stavby	: Novostavba

Autor		: Ing.arch. Patrik Martin			

Hlavný inžinier	: Ing.arch. Patrik Martin			

Architektúra	: Ing.arch. Patrik Martin – EKODOMY.SK			

Sadové úpravy	: Ing. Katarína Serbinová – DENDREA

Statika		: Ing. František Hladký – PRODIS PLUS

Rozpočet		: Ing. Ján Kubovčák – ROSOFT

2.	Základné údaje charakterizujúce stavbu a jej budúcu prevádzku

Zastavaná plocha: 144,21m2
Úžitková plocha	: 144,21m2
Počet podlaží	: 1

2.1	Prehľad východiskových podkladov
-	Obhliadka lokality a konzultácie s objednávateľom o požiadavkách na využitie stavby
-	Projekt Humanizácia Vl. Clementisa 58-57 v Trnave
-	Príslušné STN a ostatné súvisiace záväzné predpisy

2.2	Stručná charakteristika územia
Riešené územie sa nachádza v sídliskovej zástavbe mesta Trnava. Pozemok je verejný priestor parkového charakteru vo vnútrobloku. Terén je rovinatý. 

2.3	Majetkovo-právne pomery
Pozemok aj stavby sú v majetku investora. 

2.4	Stručná charakteristika stavby
Stavba je peším centrálnym priestorom vnútrobloku, tvorí ho elipsa, miesta pre sedenie a odpadkové koše. Na elipsu nadväzujú dve vetvy chodníka, neskôr bude dobudované kríženie. V okolí pergoly, popri chodníku, sú navrhnuté dažďové záhrady – plochy pre akumuláciu vody prívalových dažďov.

3.	Členenie stavby
Stavba pozostáva z doplnkových sadových úprav. 

4.	Pripojenie na infraštruktúru
Pripojenie k dopravnej sieti
Stavba je v nadväznosti na okolitú sieť chodníkov priamo spojená s hlavným peším ťahom cez vnútroblok. 

Napojenie na inžinierske siete
Stavbu nebolo potrebné pripojiť na inžinierske siete.

5.	Vecné a časové väzby
Na samotnú prestavbu nie sú naviazané žiadne vecné väzby.

V Bratislave, október 2014			Vypracoval: Ing.arch. Patrik Martin
B. Súhrnná technická správa

1.	Charakteristika územia

1.1	Opis územia
Riešené územie je vo vnútrobloku panelových domov, susedí s ulicou Vl. Clementisa v časti Východ mesta Trnava. Priestor okrem bytových domov vymedzuje aj budova domovu sociálnych služieb a areál škôlky. Riešené územie je na rovinatej, zväčša trávnatej ploche, kde boli už čiastočne zrealizované búracie práce pôvodných betónových plôch a nové chodníky spolu s výsadbou podľa projektu Humanizácia Vl. Clementisa 58-57 v Trnave, čím priestor získal parkový charakter. 

1.2	 Zameranie
Pre účely spracovania tohto projektu pozemok nebol zameraný, bolo využité zameranie z podkladov pre projekt Humanizácia Vl. Clementisa 58-57 v Trnave.

1.3	 Príprava územia pre výstavbu
Územie celkovo a pozemok svojou veľkosťou nevyžaduje zvláštne úpravy pre výstavbu a umožňuje bezproblémové zahájenie a priebeh stavby. 

2.	Urbanistické, architektonické a stavebno-technické riešenie

2.1	Účel výstavby
Účelom výstavby je riešenie návalových dažďových zrážok prostredníctvom dažďových záhrad.

2.2	 Sadové úpravy

2.2.1 Súčasný stav
V súčasnosti sa v území  nachádza spevnená plocha s nevyhovujúcim povrchom, udržiavané plochy trávnika, výsadby drevín - stromy a pri oplotení domu sociálnej starostlivosti kríkové výsadby. V trávniku sú vyšliapané chodníčky ľuďmi skracujúcimi si trasy v území. Chodníky sú v súčasnosti po obvode územia. 
Ako podklad pre vypracovanie projektu sadových úprav bola použitá situácia zamerania  územia s vyznačenými trasami inžinierskych sietí, architektonický návrh hlavného projektanta s umiestnením spevnených plôch a mobiliáru (lavičky, odpadkové koše). 
Prieskum drevín bol prevzatý z pasportu mesta, druhové zloženie a stav zodpovedá poskytnutému materiálu.  
V území bola zrealizovaná výstavba chodníkov (časť) v zmysle uvedeného projektu a výsadba trvalkového záhonu v jeho centrálnej časti. Vzhľadom na pôvodný zámer sú v tejto časti umiestnené svetlomilné rastliny.

2.2.2 Návrh výsadby
Vzhľadom na projekt Adaptácie na zmiernenie vplyvov zmeny klímy sú v záujmovom území navrhované nové opatrenia. Jedným z nich je umiestnenie plôch pre vsakovanie vôd - tzv. dažďové záhrady. 
Dažďová záhrada je atraktívne depresné miesto na zachytávanie dažďovej vody zo spevnených nepriepustných plôch ako sú strechy, chodníky, parkoviská, príjazdové cesty.

S územným rozvojom sa zvyšuje viac nepriepustných plôch s odvedenými dažďovými vodami, čím sa zhoršuje kvalita prostredia, kde človek žije. Stavebná činnosť zvyčajne pečatí zemský povrch a limituje absorbovať dažďovú vodu do pôdy i následný výpar a zvyšuje riziká povrchového odtoku dažďovej vody s rastom povodňových rizík. Nepriepustný povrch negatívne ovplyvňuje naše životné prostredie so znižovaním vlhkosti ovzdušia a rastom výskytu jemných prachových a peľových častíc v ovzduší.
Nová plochy sú umiestnené v trávniku v dotyku s chodníkmi na vyspádovanej strane. Vzhľadom na množstvo vody je potrebná šírka vsakovacieho pásu 0,5 m. Táto je však z estetických dôvodov rozšírená na 1 m, lokálne na 1,50 m.

Skladba bude nasledovná:
- výkop hĺbky 700 mm
- štrk - vsakovacia vrstva 16/63 mm, mocnosť 200 mm
- geotextília
- štrkovo-humusový substrát pre výsadbu rastlín, mocnosť 400 mm,
- rastliny - trvalky a okrasné trávy
- mulč - vymývaný riečny štrk 16/32 mm, mocnosť 100 mm

Výsadby trvaliek sa budú realizovať ako zahustené výsadby, v spone podľa veľkosti rastlín. Výsadby trvaliek a tráv budú realizované z kontajnerovaného materiálu. Pôda musí byť pred výsadbou pripravená, zbavená vytrvalých burín, bude vyľahčená kamennou drťou, pieskom alebo lávou. Nedoporučujeme používať k vylepšeniu pôdy organické substráty. Pred výsadbou budú nádoby s trvalkami dôkladne preliate vodou. Výsadba sa mulčuje minerálnym materiálom - riečny štrk. Hrúbka mulčovacej vrstvy je 10 cm. Údržba spočíva v odstraňovaní burín a pokosenie v predjarí
Výsadby sú navrhnuté formou rozvoľnených skupinových výsadieb tráv a trvaliek s časovou premenlivosťou.
 Na povrch pripravenej pôdy značkovacím sprejom alebo vápnom vytýčime jednotlivé výsadbové plochy podľa technickej dokumentácie.  Pri výsadbe sa najskôr osadia do plochy akcenty (okrasné trávy) a následne sa rozmiestnia na celú vyznačenú plochu trvalky v rovnomerných rozostupoch. Ostatné plochy sa osádzajú v množstvách predpísaných pre konkrétne skupiny trvaliek do presne vytýčených a označených plôch. 
Pri výsadbe trvaliek kontrolujeme hlavne celkovú vitalitu sadeníc, kvalitu prekorenenia a ich zdravotný stav, ako aj dopytovanú veľkosť rastlín. Zemný bal pred výsadbou dôsledne prevlhčíme, aby bola vytvorená dostatočná vodná zásoba nevyhnutná pre úspešné prijatie sadenice. Vhodný spôsob na premokrenie celého koreňového balu je máčanie v nádobách. Pred výsadbou sadenicu zbavíme obalu, prípadných burín a výsadbu zabezpečíme do vopred vyhĺbenej jamky tak, aby bola sadenica do pôdy osadená v rovnakej výške, ako je jej zemný bal. Poškodené časti sadeníc je nutné odstrániť ešte pred samotnou výsadbou. 
Po vysadení všetkých trvaliek a tráv je nutné plochy urovnať. Z plochy musia byť odstránené všetky rastlinné zvyšky, všetky obaly a iný nežiaduci materiál, ktorý na ploche ostal po výsadbe.

Ošetrenie výsadbových trvalkových plôch
Nevyhnutným predpokladom kvalitného vývoja všetkých porastov je ich následná kontrola a priebežná údržba. Pri trvalkových záhonoch je údržba orientovaná predovšetkým na priebežné odstraňovanie nežiaducej vegetácie (burín) a kontrole vitality sadeníc. Buriny bude nutné odstraňovať manuálne, nakoľko využitie herbicídnych selektívnych, nie je možné. Dôsledná kontrola je potrebná hlavne v prvom roku výsadby a nasledujúci rok po výsadbe. Nasledujúce roky už bude záhon dostatočne zapojený a trvalky rozrastené, čo zníži riziko zaburinenia.  
Pre výsadbu popínavých rastlín je navrhnutý škôlkarský materiál o veľkostiach pre popínavé dreviny výška 20/30 cm, kontajnerované. Rastlinný materiál musí mať dva silné výhony, dodávaný v kvetináčoch alebo kontajneroch, rastliny musia byť stabilizované tyčkou (bambusovou) a vyvedené k pergole. 
Všetky rastliny musia byt vyzdvihnuté v škôlkach tesne pred výsadbou. Musia byt riadne pripravené a chránené pred poškodením pri manipulácii a preprave. Rastlinný materiál, ktorý po doručení na stavbu nebude v primeranej dobe vysadený (dreviny v kontajneroch do troch dní), je potrebné prechodne uskladniť na mierne zatienenom mieste, chránenom pred vysušením vetrom a poškodením teplom.
2.2.3 Preberacie podmienky
Vegetačné úpravy budú odovzdávané po výsadbe a mulčovaní, kde do výsadbovej misy bude umiestnený mulč pri hrúbke mulča do 100 mm. 
Súčasťou odovzdania prác je preberací protokol. Kvantitatívne preberanie sa vykonáva prepočtom kusov, rozsahu upravovaných plôch, množstvom dodaného materiálu. Kvalitatívnym preberaním sa zisťuje, či preberaný materiál nemá výrazné chyby v kvalite. Preberanie prác sa riadi ustanoveniami zmluvy o dielo a ustanoveniami zmluvných podmienok.
Aby mohol projektant vykonávať autorský dozor pri realizácii, je potrebné, aby mu termín zahájenia prác investor oznámil.
Založenie vegetačných úprav musí byť realizované odbornou záhradníckou firmou a musí byť v súlade s platnými normami STN (STN 83 7010 Ochrana prírody, ošetrovanie, udržiavanie a ochrana stromovej vegetácie, STN 83 7017 Technológia vegetačných úprav v krajine Trávniky a ich zakladanie, STN 83 7016 Technológia vegetačných úprav v krajine Rastlina a ich výsadba, STN 83 7015 Technológia vegetačných úprav v krajine Práca s pôdou).
Všetky zmeny treba s projektantom vopred odsúhlasiť. 

V Bratislave, október 2014			Vypracovali: 	Ing.arch. Patrik Martin									Ing. Katarína Serbinová									Ing. František Hladký